คาดช่วงไฮซีซัน นักท่องเที่ยวเข้ามาท่องเที่ยวในจังหวัดเลยไม่น้อยกว่า 950,000 คน เกิดรายได้หมุนเวียนกว่า 1,700 ล้านบาท
นายจริยาทร สูหู่ ผู้อำนวยการการท่องเที่ยวแห่งประเทศไทย (ททท.) สำนักงานเลย เปิดเผยว่า สถานการณ์การท่องเที่ยวของจังหวัดเลยในช่วงเดือนตุลาคม 2565 ที่ผ่านมา บรรยากาศเป็นไปอย่างคึกคัก ทั้งอำเภอเชียงคาน ภูกระดึง ภูเรือ และอำเภอด่านซ้าย ตลอดจนพื้นที่ในเขตอุทยานแห่งชาติ และวนอุทยานต่างๆ ได้รับความนิยมจากนักท่องเที่ยวกลุ่มแคมเปอร์จำนวนมาก เนื่องจากมีวันหยุดยาวที่ส่งผลดีต่อการท่องเที่ยวของจังหวัดเลยโดยตั้งแต่เดือน พฤศจิกายน 2565 ถึงเดือนมกราคม 2566 ซึ่งเป็นช่วงฤดูกาลท่องเที่ยว หรือไฮซีซัน คาดการณ์ว่าจะมีนักท่องเที่ยวเดินทางเข้ามาท่องเที่ยวไม่น้อยกว่า 950,000 คน ทำให้เกิดรายได้หมุนเวียนในจังหวัดกว่า 1,700 ล้านบาท โดยจะกระจายลงไปสู่ผู้ประกอบการธุรกิจท่องเที่ยว ที่พัก ร้านอาหาร ร้านค้าของที่ระลึกและสินค้าชุมชน เป็นต้นสำหรับแผนงานด้านการตลาดและการประชาสัมพันธ์การท่องเที่ยว ททท.สำนักงานเลย บูรณาการร่วมกับหน่วยงานภาครัฐและเอกชนที่เกี่ยวข้อง จัดทำปฏิทินท่องเที่ยวให้นักท่องเที่ยวสามารถมาท่องเที่ยวที่จังหวัดเลยได้ตลอดทุกเดือน ทั้งงานวัฒนธรรมประเพณี กีฬาเพื่อการท่องเที่ยว กิจกรรมดนตรีและดอกไม้ เป็นต้น ภายใต้แนวคิดการต่อยอดจากงานเดิมและเพิ่มเติมกิจกรรมใหม่ๆ เพื่อกระตุ้นเศรษฐกิจและการท่องเที่ยวในพื้นที่